20051121
Решение на Съвета
от 21 ноември 2005 година
относно сключването на Протокол за изменение на Споразумението за стабилизиране и асоцииране между Европейските общности и техните държави-членки, от една страна, и Бивша югославска република Македония, от друга, относно тарифни квоти за внос в Общността на захар и захарни продукти с произход от Бивша югославска република Македония
(2005/914/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 133, във връзка с член 300, параграф 2, първа алинея, първо изречение от него,
като взе предвид предложението на Комисията,
като има предвид, че:
(1) На 28 февруари 2005 г. Съветът оправомощи Комисията да започне преговори с Бивша югославска република Македония, с цел да се изменят преференциалните договорености относно вноса в Общността на захар и захарни продукти с произход от Бивша югославска република Македония по силата на Споразумението за стабилизиране и асоцииране между Европейските общности и техните държави-членки, от една страна, и Бивша югославска република Македония, от друга [1] (наричано по-нататък ССА).
(2) Преговорите приключиха успешно и следва да бъде сключен протокол за изменение на ССА от страна на Общността.
(3) Мерките, необходими за прилагането на настоящия протокол, следва да се приемат от Комисията по реда на същата процедура като тази, предвидена за прилагането на Регламент (ЕО) № 1260/2001 на Съвета от 19 юни 2001 г. относно общата организация на пазара в сектора на захарта [2],
РЕШИ:
Член 1
Одобрява от името на Общността протокол за изменение на споразумението за стабилизиране и асоцииране между Европейските общности и техните държави-членки, от една страна, и Бивша югославска република Македония, от друга, относно тарифни квоти за внос в Общността на захар и захарни продукти с произход от Бивша югославска република Македония.
Текстът на протокола е приложен към настоящото решение.
Член 2
Председателят на Съвета е оправомощен да посочи лице/лица, упълномощено/и да подпише/ат споразумението от името на Общността.
Член 3
Комисията приема подробни правила за прилагането на протокола в съответствие с процедурата, посочена в член 42 от Регламент (ЕО) № 1260/2001.
Съставено в Брюксел на 21 ноември 2005 година.